Skaginn hf. á Akranesi undirritaði í gær samning við útgerðarfyrirtækið Skinney-Þinganes hf. á Höfn í Hornafirði um sölu á nýjum vinnslubúnaði fyrir uppsjávar - og bolfisk . Um stórt verkefni er að ræða og er samningurinn , í fréttatilkynningu frá Skaganum , sagður stærsti einstaki samningur sem gerður hefur verið við íslenskt sjávarútvegsfyrirtæki um sölu á hátæknibúnaði til fiskvinnslu . Söluverð búnaðarins er þó ekki gefið upp í tilkynningunni . Sambærilegt verkefni var unnið undir forystu Skagans hf. fyrir færeyska fyrirtækið Varðin Pelagic árið 2012 . Stefnt er að því að búnaðurinn fyrir Skinney Þinganes verði tilbúinn til vinnslu 1. júní 2014 eða áður en næsta makríl - og síldvertíð hefst . Ingólfur Árnason framkvæmdastjóri Skagans hf. segir að fyrirtæki hans hafi þekkingu og reyndan mannskap til þess að ljúka verkinu á tilsettum tíma , þ.e. tæplega hálfu ári . Líkt og samningurinn sem gerður var fyrir tæpum tveimur árum við færeyska fyrirtækið mun verkefni þetta verða unnið af starfsmönnum Skagans og Þorgeirs & Ellert hf. í samvinnu við kælismiðjuna Frost og ýmis fleiri fyrirtæki , m.a. á Akranesi . Verkefnið mun næsta hálfa árið skapa allt að hundrað störf hjá fyrirtækjunum á Akranesi . Fyrir Skinney Þinganes þýða kaupin á þessum búnaði að fyrirtækið verður samkeppnishæfara , segir Aðalsteinn Ingólfsson , framkvæmdastjóri þess . Hann segir að undanfarin ár hafi Skinney Þinganes endurnýjað flotann og með nýjum vinnslubúnaði frá Skaganum hf. verði gæði afurðanna meiri . Þá muni framleiðni fyrirtækisins aukast verulega við þessa uppbyggingu og reikna megi með að afköst í frystingu uppsjávarafla aukist upp í um 600 tonn á sólarhring . Samhliða þessari fjárfestingu verður húsnæði endurbætt sem og vinnslubúnaður fyrir bolfisksvinnslu .